Predkladacia správa

	Komplexná informácia  o projekte zavádzania dokladov európskeho formátu v SR a zavádzania prvkov biometrie, vrátane vývoja príjmov a výdavkov podľa jednotlivých prvkov realizácie projektu minimálne do roku 2008 sa predkladá na základe úlohy B.15. uznesenia vlády Slovenskej republiky č. 779/2005 k dodatku návrhu rozpočtu verejnej správy na roky 2006 až 2008, zo dňa 6. októbra 2005 s cieľom informovať vládu Slovenskej republiky o stave jednotlivých projektov zavádzania dokladov formátu Európskej únie v Slovenskej republike vrátane aktuálneho vývoja výdajov a príjmov do roku 2008.

 Informácia obsahuje predpokladané finančné náklady na vydávanie dokladov formátu Európskej únie a sumarizuje prehľad výdavkov a príjmov bezprostredne spojených s vydávaním dokladov za prvých deväť mesiacov roka 2005 a ich predpoklad na roky 2006 až 2008. Informácia nezahŕňa nepriame výdavky ako sú náklady na energie, telekomunikačné služby, zvýšené nároky na mzdy a odvody do poistných fondov a ďalšie.

Informácia tiež obsahuje údaje o výdavkoch rozpočtu Ministerstva vnútra Slovenskej republiky, ktoré už sú zazmluvnené a zároveň predpoklady výdavkov, ktoré ešte nie sú zazmluvnené. Tieto sú len orientačné, keďže časť z dodávok tovarov a služieb vzíde z verejných súťaží a časť z rokovaní s existujúcimi dodávateľmi na základe ich autorských práv najmä k aplikačnému programovému vybaveniu nevyhnutnému pre vydávanie dokladov európskeho formátu.

	Predložený materiál nemá finančný, ekonomický a environmentálny vplyv, ani vplyv na zamestnanosť a podnikateľské prostredie.